Közös vállalkozást épít a BMW Group és az NTT DATA Romania

...középpontban az üzleti informatikai megoldások fejlesztésével és üzemeltetésével

A felek a feltörekvő egyetemi városban, Kolozsváron tervezik a közös vállalkozás kiépítését

A projekt 120 tehetséges szoftverfejlesztő közreműködésével indul

Középpontban az európai régió informatikai megoldásainak fejlesztése és üzemeltetése

A BMW Group és az IT-szolgáltatások széles skálájára szakosodott NTT DATA Romania egy közös vállalkozás kiépítését előrevetítő együttműködési szerződést írt alá Romániában. A BMW Group így tovább bővíti globális IT hálózatát, miközben biztosítja a tehetség és a tapasztalat találkozását a szoftverágazatban. A közös vállalkozás kiépítéséről szóló szerződésben foglaltak teljesülése az illetékes hatóságok felülvizsgálatától és jóváhagyásától függ.

A közös vállalkozás az NTT DATA agilis szoftverfejlesztés terén felhalmozott sokéves tapasztalatából és Romániában kiépített kiváló kapcsolatrendszeréből egyaránt előnyt kovácsol. Az új, romániai telephely célja, hogy támogassa a BMW Group európai informatikai tevékenységét, valamint a gyártás, a fejlesztés, a humán erőforrás, az értékesítés és a BMW Financial Services informatikai projektjeit és innovációit.

„Az NTT DATA oldalán egy olyan újabb, erős partnerre támaszkodhatunk, amely kiváló hálózattal rendelkezik egy élénk technológiai régióban és lehetővé teszi számunkra, hogy gyorsan és célzottan építsünk ki további szoftveres kompetenciákat. A hasonló vállalatokkal együttműködve erős IT-központokat hozhatunk létre, egyúttal választ adhatunk az IT-szakemberek hiányára” – fogalmazott Alexander Buresch, a BMW Group IT-részlegének igazgatója és vezető alelnöke.

„Büszkén jelentjük be, hogy a BMW Group oldalán egy új, szoftvermegoldásokat fejlesztő központot tervezünk nyitni Kolozsváron. Együttműködésünk célja, hogy segítsük az autógyártót a digitális átalakulás élére állni” – mondta Maria Metz, az NTT DATA Romania vezérigazgatója.

A közös vállalkozást Románia második legnépesebb városában, Kolozsváron hozzák létre. Az egyetemi város stabil ökoszisztémát kínál az innováció számára, szilárd vállalkozói háttérrel, startup vállalkozásokkal és a technológiai szektor számos tehetségével. Ez nagy lehetőségeket kínál a közös vállalkozás hosszú távú növekedésére, amely mentén 2024 végén már várhatóan mintegy 250 szoftverfejlesztőt foglalkoztat majd, 2027-re pedig munkatársainak számát négy számjegyűre tervezi növelni.

A BMW Group és az NTT DATA már több mint 30 éve működik együtt számos projektben. A közös vállalkozás kiépítését előrevetítő együttműködési szerződés aláírása e partnerség következő nagy lépését jelenti.

Nemzetközi jelenlét az IT és a szoftverfejlesztés területén

A vállalatcsoport egészét, valamint a belső és külső folyamatok digitalizálását tekintve a BMW Group már látványos eredményeket ért el. A bajor prémiumgyártó szoftveres szaktudását évek óta erősítik a németországi, egyesült államokbeli, dél-afrikai, indiai, portugál (Critical TechWorks közös vállalkozás) és kínai (LingYue Digital IT Co. Ltd. és BA TechWorks) IT-, illetve szoftverközpontok, amelyek jelentős mértékben hozzájárulnak a BMW Group innovatív IT-megoldásainak kifejlesztéséhez és működtetéséhez. A BMW Group és a közös vállalkozások informatikai és szoftverfejlesztő részlegein világszerte már összesen több mint 9 400 ember dolgozik.

Sajtókapcsolat:

* Salgó András, vállalati kommunikációs menedzser
* +36 29 555 115
* andras.salgo@bmw.hu

Eredeti tartalom: BMW Magyarország

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/11885/kozos-vallalkozast-epit-a-bmw-group-es-az-ntt-data-romania/